แบงก์รับมือ "สินเชื่อบ้าน" ไม่แข่งราคา
ธนาคารพาณิชย์จัดทัพรับสินเชื่อบ้านไตรมาส 4 ยันดอกเบี้ยต่ำแล้ว ไม่แข่งราคา ธอส.
19 ต.ค. 2558

ธนาคารพาณิชย์จัดทัพรับสินเชื่อบ้านไตรมาส 4 ยันดอกเบี้ยต่ำแล้ว ไม่แข่งราคา ธอส.
นายอลงกต บุญมาสุข ผู้อำนวยการฝ่ายบริหารผลิตภัณฑ์สินเชื่อเพื่อที่อยู่อาศัยและสินเชื่อธุรกิจขนาดย่อม ธนาคารกสิกรไทย เปิดเผยว่า ธนาคารไม่จำเป็นต้องออกแคมเปญสินเชื่อบ้านมาสู้โครงการสินเชื่อดอกเบี้ยต่ำของธนาคารอาคารสงเคราะห์ (ธอส.) เนื่องจากมีผลิตภัณฑ์หลากหลายอยู่แล้ว อีกทั้งลูกค้าก็เป็นคนละกลุ่ม 
อย่างไรก็ตาม ยอมรับว่ามาตรการของรัฐบาลช่วยกระตุ้นภาพรวมธุรกิจอสังหาริมทรัพย์ให้คึกคักขึ้นไปอีก จากเดิมไตรมาส 4 เป็นฤดูกาลที่สินเชื่อบ้านเติบโตที่สุดอยู่แล้ว คาดว่า สินเชื่อบ้านไตรมาส 4 จะเติบโตกว่า 3 ไตรมาสที่ผ่านมาถึง 15% กลยุทธ์ในช่วงที่เหลือของปีนี้จะเน้นการเตรียมตัวรับความต้องการสินเชื่อบ้านที่เพิ่มขึ้น ได้แก่ เตรียมระบบการพิจารณาสินเชื่อและการอนุมัติให้รวดเร็วขึ้น จัดสรรเจ้าหน้าที่ดูแลลูกค้าที่มาขอสินเชื่อ
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ กล่าวว่า ไม่จำเป็นต้องออกแคมเปญมาแข่งขันกับ ธอส. เนื่องจากกลุ่มลูกค้า ธอส.ส่วนใหญ่วงเงินกู้ต่ำกว่า 3 ล้านบาท ซึ่งเป็นกลุ่มที่ธนาคารไม่ได้มุ่งเน้น นอกจากนี้แพ็กเกจที่มีความร่วมมือกับโครงการอสังหาริมทรัพย์ขณะนี้ ดอกเบี้ยต่ำตั้งแต่ 0.75-2.5% แล้ว เป็นโอกาสดีที่ผู้ซื้อบ้านมีทางเลือกมากขึ้น โดยปีนี้คาดว่าสินเชื่อบ้านธนาคารจะเติบโตสอดคล้องกับตลาดที่น่าจะโต 10%
นายณัฐพล ลือพร้อมชัย ผู้อำนวยการอาวุโส ฝ่ายพัฒนาผลิตภัณฑ์ สินเชื่อเคหะ ธนาคารกรุงศรีอยุธยา กล่าวว่า เห็นสัญญาณตลาดอสังหาริมทรัพย์ไตรมาส 4 ดีขึ้นชัดเจน ล่าสุด ผู้พัฒนาอสังหาริมทรัพย์ขอให้ธนาคารส่งเจ้าหน้าที่ไปประจำที่โครงการเพิ่มขึ้น ซึ่งธนาคารพร้อมที่จะให้ข้อมูลลูกค้า เพราะท่ามกลางหนี้ครัวเรือนสูงต้องให้ความรู้เกี่ยวกับการผ่อนชำระต่อรายไม่ให้เป็นภาระของลูกค้ามากเกินไป
“ธนาคารมีแผนรุกสินเชื่อบ้านมาตั้งแต่ต้นปีเน้นความร่วมมือกับโครงการ ปีนี้คาดว่าสินเชื่อบ้านเติบโต 10-15% มากกว่าเป้าหมายที่ตั้งไว้เมื่อต้นปี 7-8% หลังจากที่ 9 เดือนแรกโตแล้ว 9% โดยสิ้นปีนี้คาดว่าพอร์ตสินเชื่อจะจบที่ 1.5 แสนล้านบาท” นายณัฐพล กล่าว
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย กล่าวว่า กำลังศึกษาตลาดสินเชื่อบ้านที่ต่ำกว่า 3 ล้านบาท ที่ไม่เคยมุ่งเน้นมาก่อน เนื่องจากมาตรการของรัฐเป็นประโยชน์กับตลาดกลุ่มนี้ชัดเจน แต่คงจะไม่แข่งขันในเรื่องดอกเบี้ย เพราะปัจจุบันดอกเบี้ยอยู่ในระดับต่ำอยู่แล้ว